ธนาคารแข่งยึดเซเว่นเป็นสาขาปีหน้าเบิกถอนเงินได้
ไทยพาณิชย์ปิดดีลเซเว่น ขึ้นแบงก์กิ้งเอเย่นต์ปีหน้า ซีไอเอ็มบีจ่อตามไปติด
24 ธ.ค. 2561

ไทยพาณิชย์ปิดดีลเซเว่น ขึ้นแบงก์กิ้งเอเย่นต์ปีหน้า ซีไอเอ็มบีจ่อตามไปติด
นายสารัชต์ รัตนาภรณ์ รองผู้จัดการใหญ่อาวุโส ผู้บริหารสูงสุด ลูกค้าบุคคล และผู้บริหารสูงสุดเครือข่ายสาขา ธนาคารไทยพาณิชย์ เปิดเผยว่า ความคืบหน้าการตั้งแบงก์กิ้งเอเย่นต์ได้พูดคุย 5 ราย ล่าสุดเตรียมเปิดตัวความร่วมมือกับเซเว่นอีเลฟเว่นในการให้บริการแทนธนาคาร ทำให้เพิ่มทัชพอยต์หลังไตรมาสแรกปี 2562 กับ 7-11 อีก 1.4 หมื่นจุด เพื่อเป็นโซลูชั่นให้ลูกค้าสำหรับจ่ายเงิน ฝาก ถอน ก่อนเป็นอันดับแรก ก่อนขยายไปสู่บริการอื่นๆ ส่วนอีก 4 ราย ยังขออุบไว้ก่อน
อย่างไรก็ดี แบงก์กิ้งเอเย่นต์ไม่ได้เป็นเรื่องใหม่ เป็นโซลูชั่นที่ธนาคารเพิ่มช่องทางให้ลูกค้าเข้าถึงบริการทางการเงินก่อนที่คนจะปรับพฤติกรรมไปสู่ดิจิทัล โดยช่องทางที่เพิ่มมาอีก 1.4 หมื่นจุด เป็นการเพิ่มความสะดวกให้ลูกค้าที่ต้องการทำธุรกรรมพื้นฐานที่ไม่ต้องการเดินทางไปสาขา โดยเลือกไปเซเว่นใกล้กว่า
นายสารัชต์ กล่าวอีกว่า แม้ธนาคารจะมีแบงก์กิ้งเอเย่นต์ แต่ไม่ได้เกี่ยวกับแผนการปิดสาขาได้มากขึ้น โดยต้องพิจารณาก่อนว่าแบงก์กิ้งเอเย่นต์แห่งนั้นมีลูกค้าไปใช้เยอะหรือไม่ หากไม่พิสูจน์ได้ว่าใช้เยอะ แต่ไปปิดสาขาก่อนอาจจะส่งผลกระทบแทน โดยการปิดสาขาไม่ใช่เรื่องยาก ต้องทดลองแบงก์กิ้งเอเย่นต์ หากมีการปรับพฤติกรรมไปใช้ช่องทางดังกล่าวแทนสาขา จึงค่อยมาดูว่าสาขาใดที่ต้องปิด
นายอดิศร เสริมชัยวงศ์ รองกรรมการผู้จัดการใหญ่ ธุรกิจรายย่อย ธนาคารซีไอเอ็มบี ไทย กล่าวว่า คาดว่าประมาณไตรมาสแรกหรือต้นไตรมาส 2 ปีหน้า จะเปิดให้บริการทำธุรกรรมผ่านเซเว่นอีเลฟเว่นได้ เริ่มที่ฝากถอนเงินสด และกำลังหารือในการบริการสินเชื่อและเปิดบัญชีด้วย